
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	6 februarie 2014

	Nr.
	4c-7/638 


R A P O R T

asupra propunerii legislative privind folosirea limbajului 
semnelor româneşti sau a limbajului mimico-gestual oficial 
prin interpret autorizat

În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 493/2013 din 11 noiembrie 2013, cu dezbaterea pe fond, în procedură obişnuită, a propunerii legislative privind folosirea limbajului semnelor româneşti sau a limbajului mimico-gestual oficial prin interpret autorizat.
La întocmirea prezentului raport, Comisia a avut în vedere:

· avizul favorabil al Consiliului Legislativ (nr.769/23.09.2013)

· avizul favorabil al Comisiei juridice, de disciplină şi imunităţi 
(nr.4c-11/1313/09.12.2013)

· avizul favorabil al Comisiei pentru egalitatea de şanse pentru femei şi bărbaţi (nr.37/491/11.12.2013)

· avizul favorabil al Comisiei pentru sănătate şi familie 
(nr.4c-8/266/21.11.2013) 
· avizul negativ al Comisiei pentru buget, finanţe şi bănci 
(nr.4c-2/609/05.02.2014)
· avizul negativ al Comisiei pentru învăţământ, ştiinţă, tineret şi sport (nr.4c-9/283/20.11.2013)
· punctul de vedere negativ al Guvernului (nr.2039/31.10.2013).

Propunerea legislativă are ca obiect de reglementare crearea cadrului legal privind utilizarea limbajului semnelor româneşti sau a limbajului mimico-gestual oficial, prin interpret autorizat, cu scopul de a se diminua numărul situaţiilor în care persoanele cu deficienţe de auz nu pot comunica în mod corespunzător pentru a-şi cunoaşte drepturile şi obligaţiile.
Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 
La dezbaterile care au avut loc în şedinţa comisiei din 4 februarie 2014  a participat, în conformitate cu prevederile art.55 din Regulamentul Camerei Deputaţilor, doamna Georgeta Bratu, Secretar de Stat în Ministerul Muncii, Familiei, Protecţiei Sociale şi Persoanelor Vârstnice.

La lucrările comisiei şi-au înregistrat prezenţa 23 deputaţi, din totalul de 25 membri ai comisiei.

Raportul comisiei a fost adoptat cu unanimitate de voturi.

Propunerea legislativă a fost respinsă de Senat în şedinţa din 6 noiembrie 2013.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative din următoarele considerente:
- cadrul legal general privind domeniul handicapului este reglementat de Legea nr.448/2006 privind protecţia şi promovarea drepturilor persoanelor cu handicap, republicată, cu modificările şi completările ulterioare. Prin art.69 din legea menţionată se reglementează interpretul autorizat al limbajului mimico-gestual şi al limbajului specific persoanelor cu surdocecitate. Astfel, potrivit legii, autorităţile şi instituţiile centrale şi locale, publice sau private, asigură, pentru relaţiile directe cu persoanele cu handicap auditiv sau surdocecitate, interpreţi autorizaţi ai limbajului mimico-gestual sau ai limbajului specific al persoanei cu surdocecitate;
- reglementările propuse prezintă deficienţe, atât sub aspectul exprimării şi al clarităţii, cât şi sub aspectul soluţiilor promovate şi al respectării normelor de tehnică legislativă. În acest sens, menţionăm doar faptul că în iniţiativă se face referire la persoana al cărei handicap a fost obţinut conform clasificării ICD. Precizăm că această clasificare nu mai este în vigoare, evaluarea în vederea încadrării în grad de handicap pentru persoanele adulte se face în baza Ordinului comun nr.792/1992/2007 al ministrului sănătăţii şi al ministrului muncii.
- în ceea ce priveşte influenţele financiare ale aplicării propunerii legislative, iniţiatorii nu precizează sursele financiare necesare aplicării măsurilor propuse, încălcându-se astfel atât dispoziţiile art.138 alin.(5) din Constituţia României, republicată, cât şi cele ale art.15 alin.(1) din Legea nr.500/2002 privind finanţele publice şi ale art.7 alin.(1) din Legea responsabilităţii fiscal-bugetare nr.69/2010.

PREŞEDINTE,



SECRETAR,

Florin Iordache



Mihăiţă Găină

Întocmit,

Consilier parlamentar Decebal Stănescu

